用守之盟七友歌韵示諸子
作者：錢時
朝代：宋

paragraphs: 學兵須學兵無敵，學醫須學醫無疾。
學詩須學詩無邪，絕義世間非浪出。
長虹貫日天與力，枯腸正好耕六籍。
舞雩千載詠而歸，小技文章那可屈。
蜀阜家風日日奇，萬竹深園暮天碧。
朱絲好鳥共幽哢，迭奏黄鐘與無射。
兒曹作計終自愛，莫把榆枋礙雲翼。
康節有言良足珍，衣到弊時多蟣蝨。